Башҡорттар 6 йыл мәҙҙәткә сауҙагәр Лаптев һәм уның компаньондарына ағас материалдар һәм эшләнмәләр етештереү маҡсатында 15 мең дисәтинә урман участкаһын ҡуртымға биргән. Килемде Тирмәнйылғала ҡоролған 3 һыу тирмәненән, Йүрүҙәнде аша сығыу ҡоролмаһынан, шулай уҡ йылына 23 һумға ҡуртымға бирелгән балыҡ тотоуҙан алғандар. Шундай уҡ килемде йылына 20 һум түләү менән 12 йылға ҡуртымға бирелгән баҙар майҙанынан да алған. Кәсепселек менән дә шөғөлләнгәндәр: халыҡтың өстән бер өлөшө айына 6 һум аҡса эшләйем тип яҡындағы заводтарға урман ҡырҡырға, күмер яндырырға, балта оҫталары һ. б. булып ялланғандар. Ҡыш көнө күрше ҡла һәм ауыл баҙарҙарына утын ташығандар.